b'\n_START_ARTICLE_\nS\xc3\xa4teilyturvakeskus\n_START_SECTION_\nYdinvoimalaitosten valvonta\n_START_PARAGRAPH_\nYdinenergialain nojalla ydinvoiman k\xc3\xa4ytt\xc3\xb6 on Suomessa sallittua vain jos on varmistettu, "ett\xc3\xa4 ydinenergian k\xc3\xa4ytt\xc3\xb6 on ihmisen ja ymp\xc3\xa4rist\xc3\xb6n kannalta turvallista". Ehdon t\xc3\xa4ytt\xc3\xa4miseksi Suomessa toimivien ydinvoimalaitosten turvallisuus tarkistetaan laitoshanketta valmistellessa, laitosta suunniteltaessa, sit\xc3\xa4 rakennettaessa, ennen k\xc3\xa4ytt\xc3\xb6\xc3\xb6nottoa, k\xc3\xa4yt\xc3\xb6n aikana ja laitosta huollettaessa. Valvonnan piiriin kuuluvat yht\xc3\xa4 lailla laitosten tekniikka kuin laitosoperaattorien toimintatavatkin. Valvonta tapahtuu tarkastuksin, testauksin, satunnaistarkastuksin ja auditoimalla.\n_START_SECTION_\nYdinj\xc3\xa4tteiden ja ydinmateriaalien valvonta\n_START_PARAGRAPH_\nKansainv\xc3\xa4lisin sopimuksin on velvoitettu kukin maa pit\xc3\xa4m\xc3\xa4\xc3\xa4n t\xc3\xa4sm\xc3\xa4llist\xc3\xa4 kirjaa ydinmateriaaleistaan sek\xc3\xa4 tarkastuksin varmentamaan kirjanpidon t\xc3\xa4sm\xc3\xa4llisyys. Suomessa t\xc3\xa4st\xc3\xa4 toiminnasta huolehtii STUK. Lis\xc3\xa4ksi IAEA ja Euratom tarkastavat Suomessa olevan ydinaineen ja ydinlaitosten raportoimat tiedot ydinaineiden m\xc3\xa4\xc3\xa4r\xc3\xa4st\xc3\xa4 ja kuljetuksista. Yht\xc3\xa4 lailla STUK:n toiminnan piiriin kuuluu k\xc3\xa4ytetyn polttoaineen varastoinnin, kuljetusten ja loppusijoituksen valmistelun valvonta.\n_START_SECTION_\nS\xc3\xa4teilytoiminnan valvonta\n_START_PARAGRAPH_\nS\xc3\xa4teily\xc3\xa4 ja radioaktiivisuutta k\xc3\xa4ytet\xc3\xa4\xc3\xa4n hy\xc3\xb6dyksi monin tavoin teollisuudessa, l\xc3\xa4\xc3\xa4ketieteess\xc3\xa4, tutkimuksessa ja jopa er\xc3\xa4iss\xc3\xa4 kulutustavaroissa. STUK:n teht\xc3\xa4viin kuuluu ohjeistaa ja valvoa tuota k\xc3\xa4ytt\xc3\xb6\xc3\xa4. Ionisoimaton s\xc3\xa4teily, esim. radioaallot, laservalo ja UV-s\xc3\xa4teily, kuuluvat my\xc3\xb6s STUK:n valvonnan ja tutkimuksen piiriin. STUK tutkii s\xc3\xa4teilyn vaikutuksia ja antaa m\xc3\xa4\xc3\xa4r\xc3\xa4yksi\xc3\xa4 ja ohjeita niiden k\xc3\xa4ytt\xc3\xb6\xc3\xb6n liittyen tarpeen mukaan.\n_START_SECTION_\nYmp\xc3\xa4rist\xc3\xb6n s\xc3\xa4teilyvalvonta ja valmius\n_START_PARAGRAPH_\nSTUKin tutkimustoiminnan tavoitteena on s\xc3\xa4teilyn esiintymist\xc3\xa4 ja terveyshaittoja koskevan uuden tiedon tuottaminen sek\xc3\xa4 viranomaisvalvonnan ja valmiustoiminnan tukeminen. Tarkoituksena on s\xc3\xa4teilyn vahingollisten vaikutusten est\xc3\xa4minen ja rajoittaminen. Suomessa on koko maan kattava automaattinen s\xc3\xa4teilyvalvontaverkko. Mittausasemien tulokset p\xc3\xa4ivittyv\xc3\xa4t STUKin internetsivuille kerran tunnissa. STUK valvoo ulkoilman radioaktiivisten aineiden pitoisuutta kahdeksalla paikkakunnalla Suomessa. Ker\xc3\xa4\xc3\xa4jiss\xc3\xa4 olevien pumppujen avulla ilmassa olevat hiukkaset ker\xc3\xa4t\xc3\xa4\xc3\xa4n lasikuitusuodattimelle ja suodattimet analysoidaan laboratoriossa. Menetelm\xc3\xa4ll\xc3\xa4 havaitaan eritt\xc3\xa4in pienet muutokset s\xc3\xa4teilytilanteessa. Radon on asuntojen ja ty\xc3\xb6paikkojen sis\xc3\xa4ilmassa esiintyv\xc3\xa4 n\xc3\xa4kym\xc3\xa4t\xc3\xb6n ja hajuton jalokaasu. Radonmittauspalvelu on osa STUKin Tutkimus ja ymp\xc3\xa4rist\xc3\xb6valvonta -osastoa. Vakavan s\xc3\xa4teilyvaaratilanteen todenn\xc3\xa4k\xc3\xb6isyys Suomessa on pieni. Koska onnettomuuden riski on kuitenkin olemassa, on siihen varauduttu. STUK:n teht\xc3\xa4viin kuuluu yll\xc3\xa4pit\xc3\xa4\xc3\xa4 varautumista s\xc3\xa4teilyvaaratilanteisiin Suomessa ja l\xc3\xa4hialueilla. STUK:n valmiustoiminnan tavoitteena on vaaran nopea havaitseminen ja tehokkaat toimenpiteen v\xc3\xa4est\xc3\xb6n suojaamiseksi s\xc3\xa4teilyn vahingollisilta terveysvaikutuksilta.\n_START_SECTION_\nL\xc3\xa4hialueyhteisty\xc3\xb6\n_START_PARAGRAPH_\nL\xc3\xa4hialueyhteisty\xc3\xb6n tavoitteena on kehitt\xc3\xa4\xc3\xa4 ydinturvallisuutta Suomea ymp\xc3\xa4r\xc3\xb6iv\xc3\xa4ll\xc3\xa4 alueella. Erityisen huomion kohteena ovat Leningradin ja Kuolan ydinvoimalaitokset. STUK on yhteisty\xc3\xb6ss\xc3\xa4 ven\xc3\xa4l\xc3\xa4isten kanssa auttanut kehitt\xc3\xa4m\xc3\xa4\xc3\xa4n laitosten turvallisuutta, sen analysointia ja valvontaa.\n_START_SECTION_\nUuden ydinvoimalan valvonta\n_START_PARAGRAPH_\nYdinvoimalaitoksen rakentamisen ja k\xc3\xa4ytt\xc3\xb6\xc3\xb6noton valmistelu on pitk\xc3\xa4 prosessi, jonka jokaisessa vaiheessa STUK arvioi ja valvoo hankkeen turvallisuutta. Turvallisuus on ehdoton edellytys kunkin vaaditun luvan saamiselle: periaatep\xc3\xa4\xc3\xa4t\xc3\xb6kselle, rakentamisluvalle ja k\xc3\xa4ytt\xc3\xb6luvalle._NEWLINE_Kun "yleiselt\xc3\xa4 merkitykselt\xc3\xa4\xc3\xa4n huomattavan ydinlaitoksen" rakentamista valmistellaan, vaaditaan ydinenergialain mukaan ensin periaatep\xc3\xa4\xc3\xa4t\xc3\xb6st\xc3\xa4 siit\xc3\xa4, onko rakentaminen "yhteiskunnan kokonaisedun mukaista". T\xc3\xa4m\xc3\xa4n p\xc3\xa4\xc3\xa4t\xc3\xb6ksen tekee valtioneuvosto, jolle STUK antaa asiasta omaa toimialaansa koskevan lausunnon. Jos valtioneuvoston p\xc3\xa4\xc3\xa4t\xc3\xb6s on my\xc3\xb6nteinen, annetaan se tarkastettavaksi eduskunnalle, joka voi halutessaan kumota p\xc3\xa4\xc3\xa4t\xc3\xb6ksen tai j\xc3\xa4tt\xc3\xa4\xc3\xa4 sen voimaan._NEWLINE_Seuraavaksi tarkastetaan laitoksen suunnitelmat ja turvallisuusanalyysi, joista STUK antaa j\xc3\xa4lleen lausunnon valtioneuvostolle. Valtioneuvosto p\xc3\xa4\xc3\xa4tt\xc3\xa4\xc3\xa4 annetaanko laitoksen rakentamiseen lupa. Jos rakentamislupa my\xc3\xb6nnet\xc3\xa4\xc3\xa4n, tulee STUK:n teht\xc3\xa4v\xc3\xa4ksi tarkastaa laitoksen laitteet sek\xc3\xa4 valvoa rakentamista. T\xc3\xa4ll\xc3\xa4 hetkell\xc3\xa4 FIN5-projekti on t\xc3\xa4ss\xc3\xa4 vaiheessa._NEWLINE_Kun laitos on rakennettu, seuraa k\xc3\xa4ytt\xc3\xb6luvan haku. J\xc3\xa4lleen STUK arvioi laitoksen k\xc3\xa4yt\xc3\xb6n turvallisuuden valtioneuvostolle, joka p\xc3\xa4\xc3\xa4tt\xc3\xa4\xc3\xa4 k\xc3\xa4ytt\xc3\xb6luvasta. Jos k\xc3\xa4ytt\xc3\xb6lupa my\xc3\xb6nnet\xc3\xa4\xc3\xa4n, STUK:n teht\xc3\xa4v\xc3\xa4ksi tulee valvoa ja tarkastaa laitoksen k\xc3\xa4ytt\xc3\xb6\xc3\xa4 ja huoltoa sek\xc3\xa4 sen laitteita ja henkil\xc3\xb6kunnan toimintatapoja.\n_START_SECTION_\nS\xc3\xa4teilyturvakeskus uutisissa\n_START_PARAGRAPH_\nRuotsissa k\xc3\xa4ynnistyi keskiviikkona 2.2.2011 suuri kriisiharjoitus, johon osallistui noin 6\xc2\xa0000 viranomaista. Harjoituksessa simuloidaan suurta ydinvoimalaonnettomuutta. Suomen S\xc3\xa4teilyturvakeskus osallistui harjoitukseen._NEWLINE_Hallitus on antanut asetuksen kolmen sosiaali- ja terveysministeri\xc3\xb6n hallinnonalan asiantuntijalaitoksen yhteenliittym\xc3\xa4st\xc3\xa4. Terveyden ja hyvinvoinnin laitos (THL), Ty\xc3\xb6terveyslaitos (TTL) ja S\xc3\xa4teilyturvakeskus (STUK) muodostavat yhteenliittym\xc3\xa4n. Tavoitteena on koota alan tutkimustoiminta yhteen ja parantaa tutkimuksen yhteiskunnallista vaikuttavuutta._NEWLINE_Ulkoministeri\xc3\xb6n Ven\xc3\xa4j\xc3\xa4n l\xc3\xa4hialueyhteisty\xc3\xb6t\xc3\xa4 koskevassa selvityksess\xc3\xa4 kiitell\xc3\xa4\xc3\xa4n s\xc3\xa4teily- ja ydinturvallisuusyhteisty\xc3\xb6t\xc3\xa4, jota on koordinoinut S\xc3\xa4teilyturvakeskus._NEWLINE_S\xc3\xa4teilyturvakeskus j\xc3\xa4rjest\xc3\xa4\xc3\xa4 radontalkoot-kampanjan yhdess\xc3\xa4 Imatran ja Lappeenrannan seutujen ymp\xc3\xa4rist\xc3\xb6toimien kanssa. Talkoiden aikana huoneilman radonpitoisuuden mittaaminen on Etel\xc3\xa4-Karjalassa kymmenen euroa normaalihintaa edullisempaa._NEWLINE_S\xc3\xa4teilyturvakeskus on avannut nettiin ydinturvallisuusohjesivuston, jossa julkaistaan valmisteluvaiheessa olevat s\xc3\xa4teily- ja ydinturvallisuusohjeet kommentointia varten. Kommentit n\xc3\xa4kyv\xc3\xa4t vain STUKille ellei kommentoija ole antanut erityisesti lupaa kommenttiensa julkaisemiseen._NEWLINE_Marraskuussa 2010 S\xc3\xa4teilyturvakeskus l\xc3\xa4hetti 70\xc2\xa0000 matkapuhelimen k\xc3\xa4ytt\xc3\xa4j\xc3\xa4lle kutsun osallistujia matkapuhelimen k\xc3\xa4yt\xc3\xb6n mahdollisia terveysvaikutuksia koskevaan COSMOS-tutkimukseen. Tutkimukseen kutsutaan kaikkiaan satatuhatta henkil\xc3\xb6\xc3\xa4 kolmen vuoden aikana._NEWLINE_Vuonna 2010 tuotiin julkisuuteen tieto, ett\xc3\xa4 er\xc3\xa4s s\xc3\xa4teilyturvakeskuksen tutkija oli harjoittanut tieteellist\xc3\xa4 vilppi\xc3\xa4 tutkimuksissa s\xc3\xa4teilyn vaikutuksista soluihin. Vilppi\xc3\xa4 alkoi ep\xc3\xa4ill\xc3\xa4 tutkijan ty\xc3\xb6toveri toukokuussa 2009. Tutkimuksen aihetta ei ole julkistettu, mutta johtaja Tarja K. Ik\xc3\xa4heimosen mukaan kyse ei ollut ydinvoima- tai ymp\xc3\xa4rist\xc3\xb6tutkimuksesta.'